Sep 15, 2013 | Hennie van Deventer se Blog
Wolkbreuk op Melkbos
'n Sopnnat nagmaal vanoggend gewees in die NG kerk Melkbosstrand. Terwyl die tekens bedien word, sak 'n 'n wolkbreuk uit, Geute oorstroom. 'n Stuk van die kerksentrum se plafon gee mee. 'n Dam stoot op in die binnehof. Dit lek op die preekstoel en plek-plek in die kerk.
Melissa Opperman, teologiese student wat gepreek het, is vinnig by die kansel se trappe af om te gaan kyk wat aangaan. Diakens hardloop om emmers te gaan haal. Lukas Theron, gemeentebestuurder, is ook vinnig uit en bly lank weg. Dr. James Kemp, 80-plusser wat die nagmaal bedien het, gaan deur die kommisie egter net onversteurbaar voort. Hy verdien 'n prys vir teenwoordigheid van gees!
Baie lidmate het besorgd sit en wonder: Hoe lyk dit by die huis? Ook die Van Deventers. Wel, by ons is water onder die voordeur in, maar die skade was gelukkig gering. Net een matjie – na aan Tokkie se hart – is deurweek. Maar om by die huis te kom, moes ons deur 'n oorstroomde Charles Hoffestraat ploeg. Niemand kon sien waar is sypaadjie of straat nie.
Die reënmeter wys net 28 mm, maar dit was 'n harde, vinnige 28 mm. Selfs die see lyk skielik nog woester. (hvd)